Sekolah Kebangsaan Kepong, Terengganu

Sekolah Kebangsaan Kepong merupakan sebuah Sekolah Kebangsaan yang terletak di Jalan Kepong , Kuala Terengganu , Terengganu Darul Iman, Malaysia.

Pada 2025, Sekolah Kebangsaan Kepong memiliki 678 pelajar lelaki dan 373 pelajar perempuan, menjadikan jumlah keseluruhan murid seramai 779 orang. Ia mempunyai seramai 42 orang guru.2025

Sekolah Kebangsaan Kepong, Kuala Terengganu mula didirikan pada tahun 1952. Bangunan ini didirikan secara bergotong royong oleh penduduk kampung dibatas sekeping tanah dimiliki oleh Puan Sairah binti Mohamad. Ia terdiri daripada sebuah bangunan yang mempunyai sebuah bilik darjah. Bahan binaan terdiri daripada tiang yang diperbuat daripada batang nibung, beratapkan rumbia dan berdindingkan buluh kapit. Keluasan bangunan bilik darjah yang pertama ini ialah 22 kaki x 60 kaki.

Gerakan penubuhan sekolah ini telah diusahakan oleh Encik Mohd Yassin bin Ali. Beliau seterusnya menjadi Guru Besar yang pertama sekolah ini. Sekolah ini menerima murid sulungnya seramai 30 orang pada 22 Februari 1952. Murid-murid yang diterima belajar mempunyai pelbagai peringkat usia. Kebanyakan murid ini sudah pun menguasai kemahiran membaca dan menulis jawi. Tiga orang tenaga pengajar yang terlibat dengan pengajaran bagi kelas yang pertama ini ialah Encik Mohd Yassin bin Ali, Che Ku Ali bin Abdul Rahman dan Encik Abu Bakar bin Ismail.

Pada tahun 1955 bangunan kedua telah didirikan. Ia merupakan sebuah bangunan yang kesemua bahagiannya diperbuat daripada besi dan tapaknya pula dibina menggunakan batu-batu sungai yang diangkut secara bergotong royong. Bangunan yang berharga RM11k disumbangkan oleh RIDA.

Pada 29 Disember 1977, satu tragedi telah berlaku, dimana salah sebuah daripada dua buah bangunan sekolah telah terbakar. Kebakaran ini telah menyebabkan segala surat dan dokumen penting telah musnah. Memandangkan kejadian ini berlaku ketika sekolah hampir dibuka bagi sesi 1978, pihak PIBG sekolah ini telah bergotong royong membina bangunan kilat yang memiliki tiga buah bilik darjah. Bangunan ini telah disiapkan dalam masa 12jam.

Perkembangan dan keperluan pendidikan yang kian pesat, kerajaan telah mengambil usaha membina sebuah bangunan kekal dua tingkat. Kerja-kerja pembinaan ini telah dilakukan pada tahun 1984. Bangunan ini dilengkapi dengan tiga buah bilik darjah ditingkat bawahnya sementara ditingkat atasnya ditempatkan bilik pentadbiran dan bilik guru. Pada tahun 1994 sebuah lagi bangunan dua tingkat telah didirikan. Bangunan ini mengandungi lima buah bilik darjah dan juga sebuah perpustakaan, bilik tayang dan bilik ABM serta kelas Kemahiran Hidup. Pada tahun 1994 juga, dua unit rumah guru telah didirikan.

Pada tahun 1987 PIBG sekolah melalui Pejabat Daerah Kuala Terengganu telah menguruskan projek pembinaan surau sekolah. Surau ini telah dimanfaatkan sebagai tempat solat fardu berjemaah, solat hajat dan latihan fardu ain. Bagi menampung keperluan murid yang semakin bertambah, pada tahun 1999 pihak PIBG sekolah melalui sumbangan Menteri Besar Terengganu sebanyak RM20k telah melaksanakan projek pembesaran surau tersebut.

Usaha dan permintaan pihak sekolah agar pihak jabatan menggantikan kantin lama yang telah uzur serta tidak dapat lagi menampung keperluan murid telah membuahkan hasil apabila pada tahun 1988 sebuah kantin baru telah didirikan. Sementara kantin lama dijadikan bilik darjah. Walau bagaimanapun, pihak sekolah masih lagi tidak berpuas hati dengan ukuran kantin baru tersebut. Desakan untuk pembesaran kantin tersebut terus digiatkan. Akhirnya, projek pembesaran kantin telah dapat disiapkan pada 2001. Ini memberi keselesaan kepada murid-murid untuk menggunakan kantin tersebut.

Pada 2003, Sekolah Kebangsaan Kepong telah dilengkapi dengan sebuah makmal komputer tetapi terpaksa dibaik pulih kerana struktur binaan yang kurang selamat dan masalah kebocoran atap yang serius. Kemudian pada tahun tersebut juga SK Kepong telah menerima peruntukan dari Dana Khas Persekutuan bagi projek naik taraf pejabat, bilik pentadbir, bilik guru, sebuah pondok pengawal keselamatan, ubah suai kantin  dan dua buah pondok bacaan murid. Pada November 2004, kantin lama sekolah telah dirobohkan kerana struktur bangunan yang sangat uzur dan tidak selamat lagi digunakan sebagai bilik darjah. Pada November 2007, bangunan lama sekolah (bangunan kayu) yang terdiri daripada empat buah bangunan yang dijadikan bilik darjah juga telah dirobohkan. Mulai Januari 2008, SK Kepong terpaksa mengadakan sekolah 2 sesi bagi menampung kekurangan bilik darjah.

Kini warga SK Kepong Kuala Terengganu menikmati kemudahan prasarana yang lebih baik dan selesa. Dua buah bangunan empat tingkat telah siap dibina. Bangunan ini dilengkapi dengan beberapa bilik darjah, kantin, kelas pemulihan, bilik muzik, bilik bimbingan dan kaunseling, makmal sains, bilik rawatan, bilik sukan, kedai sekolah, perpustakaan, tandas, bilik persalinan, bilik mesyuarat. Bangunan ini mula beroperasi April 2009. Sementara itu, 2 unit rumah guru dirobohkan untuk didirikan sebuah bangunan Pra Sekolah yang telah beroperasi pada Januari 2008 yang memuatkan 25 orang murid dan kemudiannya ditambah lagi satu lagi bangunan prasekolah pada tahun 2010 bagi menampung bilangan murid prasekolah yang bertambah. 

 Alamat
Sekolah Kebangsaan Kepong
Jalan Kepong , Kuala Terengganu , Terengganu Darul Iman, Malaysia 
Telefon =  6096227689
Fax       = 6096312854

 Rujukan 

 Pautan luar 
 Facebook Sekolah Kebangsaan Kepong


Kepong
Kepong